Archibald Percival Wavell, naixito de Colchester (Essex) o 5 de mayo de 1883 y muerto en Londres o 24 de mayo de 1950, estió un melitar britanico que plegó en as filas de l'Exercito britanico dica o ran de Field Marshal (mariscal), estando en activo dende 1901 dica 1943 y luitando en a Segunda Guerra Boer, en a Primera Guerra Mundial, en a revuelta arabe en Palestina 1936-1939 y en a Segunda Guerra Mundial, a on destacó en a campanya d'Africa d'o Norte y en a campanya d'o Pacifico. Antiparte, estió virrei d'a India dende 1943, quan remató a suya carrera propiament melitar t'adedicar-se a funcions politicas, dica 1947. Destacó en a campanya d'Africa d'o Norte en estar capable de redotar con muit pocos medios melitars a l'Exercito italián que prebaba d'invadir Echipto dende a suya colonia de Libia, encara que habió de reblar dabant de l'abance d'as tropas de l'Exercito alemán (o Deutsches Afrika Korps que mandaba Erwin Rommel).